CELEX: 32017D0817
Language: et
Date: 2017-05-11 00:00:00
Title: Nõukogu otsus (EL) 2017/817, 11. mai 2017, millega määratakse kindlaks Euroopa Liidu nimel Maailma Kaubandusorganisatsioonis võetav seisukoht seoses WTO lepingu lisa 3 punkti C alapunkti ii muutmisega WTO liikmete kaubanduspoliitika läbivaatamise sageduse suhtes ja kaubanduspoliitika läbivaatamise organi kodukorra muutmisega

13.5.2017   
            
            
               ET
            
            
               Euroopa Liidu Teataja
            
            
               L 122/71
            
         NÕUKOGU OTSUS (EL) 2017/817,
   11. mai 2017,
   millega määratakse kindlaks Euroopa Liidu nimel Maailma Kaubandusorganisatsioonis võetav seisukoht seoses WTO lepingu lisa 3 punkti C alapunkti ii muutmisega WTO liikmete kaubanduspoliitika läbivaatamise sageduse suhtes ja kaubanduspoliitika läbivaatamise organi kodukorra muutmisega
   EUROOPA LIIDU NÕUKOGU,
   võttes arvesse Euroopa Liidu toimimise lepingut, eriti selle artikli 207 lõike 4 esimest lõiku koostoimes artikli 218 lõikega 9,
   võttes arvesse Euroopa Komisjoni ettepanekut
   ning arvestades järgmist:
   
               (1)
            
            
               Maailma Kaubandusorganisatsiooni asutamist käsitleva Marrakechi lepingu (edaspidi „WTO leping“) lisa 3 punkti C alapunktis ii on sätestatud WTO liikme kaubanduspoliitika ja -tavade läbivaatamise sagedus. Iga liikme kaubanduspoliitika läbivaatamise sagedus sõltub tema osakaalust maailmakaubanduses. Nelja suurima kaubandusmahuga liiget kontrollitakse praegu iga kahe aasta järel. Maailmakaubanduses osakaalu poolest järgmisel 16 positsioonil olevate liikmete kaubanduspoliitika vaadatakse läbi iga nelja aasta järel ning ülejäänud liikmete oma vaadatakse praegu läbi iga kuue aasta järel.
            
         
               (2)
            
            
               Alates 1995. aastast kasvanud WTO liikmete arvu tõttu on tehtud ka rohkem läbivaatamisi, mis on vajalikud lisa 3 nõuetele vastavuse tagamiseks, suurendades liikmete ja WTO sekretariaadi koormust. Läbivaatamissüsteemi tulemuslikkuse tagamiseks teeb kaubanduspoliitika läbivaatamise organ ettepaneku pikendada praegu kohaldatavaid tsükleid ühe aasta võrra. Selle tulemusel vaadataks WTO liikmete kaubanduspoliitika sõltuvalt nende osakaalust maailmakaubanduses läbi kas iga kolme, viie või seitsme aasta järel.
            
         
               (3)
            
            
               WTO lepingu artikli X:8 kohaselt peab WTO lepingu lisasse 3 tehtavate muudatuste heakskiitmise otsused tegema konsensuse alusel ministrite konverents või ministrite konverentsi istungite vahelisel ajal WTO lepingu artikli IV:2 kohaselt peanõukogu ning need jõustuvad kõigi WTO liikmete suhtes pärast heakskiitmist.
            
         
               (4)
            
            
               Läbivaatamissüsteemi tulemuslikkuse tagamiseks on kaubanduspoliitika läbivaatamise organ soovitanud viia ka oma kodukorda sisse väikesed läbivaatamist hõlbustavad muudatused, nagu läbivaatamisalusele liikmele kolme nädala asemel nelja nädala pikkuse aja andmine eelnevalt esitatud küsimustele vastamiseks, kui ta kasutab alternatiivset ajakava. Muud kodukorra muudatused hõlmavad nt võimalust, et WTO liige tutvustab oma kaubanduspoliitika olulisi muudatusi kahe kaubanduspoliitika läbivaatamise vahel kaubanduspoliitika läbivaatamise organi koosolekul või et liikme taotlusel muudetakse teine läbivaatamise päev interaktiivsemaks, kasutatakse eksperdirühmi või et WTO sekretariaat avaldab esimesel läbivaatamise päeval WTO liikmete sõnavõttude esitajate nimekirja. Kaubanduspoliitika läbivaatamise organ võib teha otsuse muuta oma kodukorda WTO lepingu artikli IV:4 kohaselt.
            
         
               (5)
            
            
               Liidu huvides on tagada hästi toimiv kaubanduspoliitika läbivaatamise mehhanism, nii et kõigi liikmete kaubanduspoliitika vaadataks jätkuvalt korrapäraselt läbi ning et kaubanduspoliitika läbivaatamise organi koosolekud oleksid nii tõhusad ja hästi ette valmistatud kui võimalik.
            
         
               (6)
            
            
               Seepärast on asjakohane määrata kindlaks, et Euroopa Liidu nimel Maailma Kaubandusorganisatsioonis võetav seisukoht on pikendada ühe aasta võrra WTO liikmete kaubanduspoliitika läbivaatamise tsükleid ja muuta kaubanduspoliitika läbivaatamise organi kodukorda, et hõlbustada läbivaatamismenetlust,
            
         ON VASTU VÕTNUD KÄESOLEVA OTSUSE:
   Artikkel 1
   Euroopa Liidu nimel Maailma Kaubandusorganisatsiooni peanõukogus võetav seisukoht on ühineda konsensusega, mille kohaselt muudetakse WTO lepingu lisa 3 punkti C alapunkti ii, et pikendada WTO liikmete kaubanduspoliitika läbivaatamise tsükleid ühe aasta võrra. WTO lepingu lisa 3 punkti C alapunkti ii kohased läbivaatamistsüklid sõltuvad liikmete osakaalust maailmakaubanduses ning nende pikkus on praegu kaks, neli või kuus aastat. Need asendatakse vastavalt kolme-, viie- või seitsmeaastaste tsüklitega.
   Selle seisukoha esitab komisjon tulevasel peanõukogu koosolekul, sõltuvalt sellest, kumb on varasem.
   Artikkel 2
   Liidu nimel kaubanduspoliitika läbivaatamise organis võetav seisukoht on ühineda konsensusega, mille kohaselt muudetakse kaubanduspoliitika läbivaatamise organi kodukorda, nagu on kavandatud dokumendis WT/RD/TPR/745.
   Selle seisukoha esitab komisjon kaubanduspoliitika läbivaatamise organi tulevasel koosolekul.
   Artikkel 3
   WTO lepingu lisa 3 punkti C alapunkti ii muudatus avaldatakse WTO teatatud kujul Euroopa Liidu Teatajas pärast selle vastuvõtmist.
   Artikkel 4
   Käesolev otsus jõustub selle vastuvõtmise päeval.
   
      Brüssel, 11. mai 2017
      
         
            Nõukogu nimel
         
         
            eesistuja
         
         C. CARDONA